題洪知觀靜齋
作者：王邁
朝代：宋

paragraphs: 蠻觸當戰衝，蚌鷸據爭境。
相持無了期，復命終歸靜。
人事苦紛拏，世態異炎冷。
遠抱異俗觀，照以清明景。
余生涉畏途，所至虞機穽。
求富恥執鞭，圖名成畫餠。
道侶得洪師，喚我夢中醒。
師如辟塵犀，神觀最清警。
葆粹息天倪，運斤優匠郢。
結茅規數椽，討勝事幽屏。
楹檻疏以明，規撫肅而整。
晝永篆飛烟，風來幡弄影。
開卷課黄庭，煮茶汲清井。
以靜名其軒，會處心自省。
吾廬雜塵囂，相望限一嶺。
煩師縮地脈，得我便造請。
別來火雲張，今見霜宇浄。
寄詩當梅花，一笑師當領。